# **Daňové priznanie k dani z nehnuteľnosti je potrebné podať do konca januára**

**Bratislava, 12. január 2023 - Do konca januára majú povinnosť podať daňové priznanie všetci, ktorí minulý rok v hlavnom meste kúpili nehnuteľnosť, predali ju, darovali, či dostali do daru alebo tí, ktorí skolaudovali rozostavanú nehnuteľnosť. Priznanie k dani z nehnuteľnosti teda podávajú len tie fyzické a právnické osoby, ktorým pribudla nehnuteľnosť alebo nastala zmena oproti vlaňajšiemu roku. Priznanie k dani z nehnuteľností je možné podať osobne, poštou alebo elektronicky najneskôr do 31. januára 2023.**

Podať daňové priznanie je potrebné v prípade nadobudnutia nových nehnuteľnosti, zmeny vlastníckych vzťahov k pôvodnej nehnuteľnosti alebo v prípade dedičstva – rozdelenia na nových spoluvlastníkov. V prípade dedičstva sa daňové priznanie podáva do 30 dní od právoplatnosti rozhodnutia o dedičstve.

V prípade bezpodielového vlastníctva manželov podáva priznanie len jeden z manželov. V prípade spoluvlastníkov podávajú vlastníci daňové priznanie buď každý do výšky svojho podielu, alebo na základe dohody spoluvlastníkov podá daňové priznanie jeden z nich.

Pre správne vyplnenie daňového priznania je dôležité uviesť číslo parcely, orientačné číslo a súpisné číslo pri stavbách, číslo bytu pri bytoch a najmä výmeru nehnuteľnosti. Výpočet výšky dane sa odvíja od sadzby dane určenej pre daný typ nehnuteľnosti a jej výmery. Údaje sú uvedené v liste vlastníctva k nehnuteľnosti alebo v rozhodnutí odboru katastra nehnuteľnosti, či v zmluve, ktorou nadobudol nehnuteľnosť.

Podrobné informácie ako aj formuláre, tlačivá aj návod na vyplnenie dane z nehnuteľnosti si môžu daňovníci pozrieť a stiahnuť z webovej stránky hlavného mesta https://www.bratislava.sk/mesto-bratislava/dane-a-poplatky/dan-z-nehnutelnosti a z webovej stránky https://esluzby.bratislava.sk/

**Na webovej stránke mesta je k dispozícií aj prehľadný návod, ako vyplniť a podať daňové priznanie:** <https://inovacie.bratislava.sk/wp-content/uploads/2022/12/Navod-DZN-12_22.pdf>   
Od polovice decembra si uvedený manuál stiahlo už viac ako 3100 užívateľov.

Medzi najčastejšie chyby, ktoré v rámci procesu vyplňovania nastávajú, patrí chýbajúci podpis daňovníka, nevyplnené priľahlé pozemky či nesprávne zaradenie nehnuteľnosti pri právnických osobách.

**Daňové priznanie je možné podať tromi spôsobmi**

Priznanie k dani z nehnuteľností je možné podať klasicky poštou, osobne alebo elektronicky. K elektronickému podaniu je potrebné mať elektronický občiansky preukaz - službu je možné vybaviť na portáli <https://esluzby.bratislava.sk/>. Ak daňovník podáva priznanie k dani z nehnuteľnosti poštou, je dobré uviesť email alebo telefonický kontakt.

Okrem klasickej formy poštou a elektronickej formy **je opäť možné podať daňové priznanie aj osobne v podateľni Oddelenia miestnych daní a poplatkov na Blagoevovej ulici 9 v Petržalke.** V prípade, že sa daňovník rozhodne podať daňové priznanie osobne, **odporúčame vziať si so sebou výpis z Katastrálneho portálu, aby mal daňovník so sebou všetky údaje, ktoré bude vypĺňať.**

Od 23.1.2023 do 31.1.2023 budú stránkové hodiny každý deň, a posledný deň lehoty na podanie daňového priznania v utorok 31.1.2023 bude pracovisko OMDP k dispozícii do 17,00 hod., aby sme vyšli v ústrety všetkým, ktorí ešte daňové priznanie nepodali alebo si to nechávajú na poslednú chvíľu.

**Pondelok: 8:00 - 12:00, 12:30 - 17:00**

**Utorok: 8:00 - 12:00, 12:30 - 15:00**

**Streda: 8:00 - 12:00, 12:30 - 17:00**

**Štvrtok: 8:00 - 12:00, 12:30 - 15:00**

**Piatok: 8:00 - 12:00; 12:30 - 13:00**

**Za nepodanie daňového priznania k dani z nehnuteľnosti hrozí sankcia**

Pokuta za nepodanie daňového priznania v lehote je od 5 eur do 3 000 eur podľa závažnosti priestupku. **Do predmetu zdanenia patria okrem bytových, nebytových priestorov a pozemkov aj napríklad objekty podzemných garáží, ambulantných stánkov a prenosných trafostaníc.**

Mesto posiela rozhodnutia o vyrubenej dane z nehnuteľnosti občanom štandardne v priebehu mája a júna. Daň je splatná do 30 dní od nadobudnutia právoplatnosti rozhodnutia. Mesto aj tento rok pripravuje digitálnu službu, cez ktorú bude možné uhradiť daň online.

Sadzby dane v roku 2023 sa nemenili. Všetky potrebné informácie o nových sadzbách dane z nehnuteľnosti, ako aj kalkulačku výpočtu nájdete na: https://cdn-api.bratislava.sk/strapi-homepage/upload/rok\_2022\_02a80cb25f.pdf